b'\n_START_ARTICLE_\nEmily Deschanel\n_START_SECTION_\nNuoruus\n_START_PARAGRAPH_\nDeschanel syntyi Los Angelesissa, Kaliforniassa Oscar-ehdokkaanakin olleelle filmikuvaaja (mm. Titanic) ja ohjaaja Caleb Deschanelille ja n\xc3\xa4yttelij\xc3\xa4 Mary Jo Deschanelille (o.s. Weir). Deschanelin \xc3\xa4iti on amerikanirlantilainen ja h\xc3\xa4nen isois\xc3\xa4ns\xc3\xa4 on ranskalainen. Deschanelilla on nuorempi sisar, n\xc3\xa4yttelij\xc3\xa4n\xc3\xa4 ja muusikkona tunnettu Zooey Deschanel.\n_START_SECTION_\nUra\n_START_PARAGRAPH_\nDeschanel teki elokuvadebyyttins\xc3\xa4 vuoden 1994 elokuvassa It Could Happen To You. H\xc3\xa4nen seuraava huomattava roolinsa oli vuonna 2002 Stephen Kingin minisarjassa Rose Red. Sen j\xc3\xa4lkeen h\xc3\xa4n esiintyi elokuvissa P\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 Cold Mountain, The Alamo ja Glory Road. Vuonna 2004 Interview Magazine -lehti listasi Deschanelin kuuden lupaavimman naisn\xc3\xa4yttelij\xc3\xa4n joukkoon._NEWLINE_Esiinnytty\xc3\xa4\xc3\xa4n p\xc3\xa4\xc3\xa4roolissa vuoden 2005 elokuvassa Boogeyman Deschanel sai roolin Temperance Brennanina FOXin televisiosarjassa Bones, joka perustuu antropologi Kathy Reichsin kirjoihin. Deschanel on esitti rooliaan sarjassa 12 tuotantokauden ajan, jonka j\xc3\xa4lkeen sarja lopetettiin. Roolity\xc3\xb6st\xc3\xa4\xc3\xa4n Bonesin parissa h\xc3\xa4n on saanut Satellite-ehdokkuuden, Teen Choice -ehdokkuuden ja vastaanottanut Ewwy-palkinnon. Deschanel on toiminut yhten\xc3\xa4 Bonesin tuottajista sarjan kolmannesta tuotantokaudesta alkaen._NEWLINE_Deschanel liittyi Alyson Hanniganin, Jaime Kingin, Minka Kellyn ja Katharine McPheen FunnyorDie.comin videopyjamabileisiin mainostaakseen s\xc3\xa4\xc3\xa4nn\xc3\xb6llisi\xc3\xa4 rintasy\xc3\xb6p\xc3\xa4tutkimuksia Stand Up 2 Cancer\xc2\xa0-yhdistyksen puolesta.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nDeschanel on vegaani ja el\xc3\xa4inten oikeuksien puolustaja, sek\xc3\xa4 PETA:n j\xc3\xa4sen. Deschanelin voi my\xc3\xb6s n\xc3\xa4hd\xc3\xa4 Access Hollywood -videolla Karen Dawnin kirjan Thanking the Monkey: Rethinking the Way We Treat Animals julkaisutilaisuudesta keskustelemassa kasvissy\xc3\xb6nnin hy\xc3\xb6dyllisyydest\xc3\xa4 ymp\xc3\xa4rist\xc3\xb6lle ja kirjan kotisivujen videolla keskustelemassa el\xc3\xa4inten oikeuksien t\xc3\xa4rkeydest\xc3\xa4. Deschanel valmistui Bostonin yliopistosta ammattimaisten n\xc3\xa4yttelij\xc3\xb6iden koulutusohjemasta teatteritaiteen maisteriksi._NEWLINE_Nyky\xc3\xa4\xc3\xa4n Emily asuu sek\xc3\xa4 Los Angelesissa ett\xc3\xa4 New Yorkissa siskonsa kanssa. Deschanelilla on ollut my\xc3\xb6s koira, joka asuu nyky\xc3\xa4\xc3\xa4n h\xc3\xa4nen ex-poikayst\xc3\xa4v\xc3\xa4ns\xc3\xa4 luona. Emilyn ty\xc3\xb6kaveri, Michaela Conlin, joka esitt\xc3\xa4\xc3\xa4 Bonesissa Brennanin parasta yst\xc3\xa4v\xc3\xa4\xc3\xa4, on todellisuudessakin Emilyn paras yst\xc3\xa4v\xc3\xa4. Emily on hyv\xc3\xa4 yst\xc3\xa4v\xc3\xa4 my\xc3\xb6s Melanie Lynskeyn (mm. "Coyote Ugly") ja Jorja Foxin (mm. "CSI: Crime Scene Investigation") kanssa._NEWLINE_Deschanel meni naimisiin David Hornsbyn kanssa Los Angelesissa 26. syyskuuta 2010. H\xc3\xa4nell\xc3\xa4 on 21.9.2011 syntynyt poika, jonka nimi on Henry Hornsby. Joulukuussa 2014 tiedotettiin h\xc3\xa4nen odottavan toista lastaan, joka syntyi 8.6.2015 ja on nimelt\xc3\xa4\xc3\xa4n Calvin Hornsby.'